আলী ব্রাউন
অ্যালাস্টেয়ার ডানকান ব্রাউন (ইংরেজি: Ali Brown; জন্ম: ১১ ফেব্রুয়ারি, ১৯৭০) কেন্টের বেকেনহাম এলাকায় জন্মগ্রহণকারী সাবেক ইংরেজ আন্তর্জাতিক ক্রিকেটার। ইংল্যান্ড ক্রিকেট দলের অন্যতম সদস্য ছিলেন তিনি। ১৯৯৬ থেকে ২০০১ সময়কালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর ইংরেজ কাউন্টি ক্রিকেটে নটিংহ্যামশায়ার ও সারে দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, মাঝে-মধ্যে ডানহাতে অফ ব্রেক বোলিংয়ে পারদর্শী ছিলেন লর্ডি ডাকনামে পরিচিত আলী ব্রাউন।